«Մոտ 21 մլն դրամ հրատապ ծրագրերի շրջանակում տրամադրել ենք Ամասիայի բրդի վերամշակման գործարանին,- ասում է մարզպետը,- պարզվեց նախկին կառավարությունն այդ գումարը խոստացել էր, ու հիմա մենք պետք է տայինք, այլապես ծրագիր կձախողվեր, ի վերջո 20 աշխատատեղ է ստեղծվում, չէր կարելի գործը կիսատ թողնել»: Հիշեցնենք, որ այս տարի, մայիսի 20-ին, Եվրոպայի օրվան նվիրված միջոցառումների շրջանակում Շիրակի մարզի Ամասիա խոշորացված համայնքում տեղի ունեցավ Եվրամիության տարածքային զարգացման պիլոտային ծրագրի կողմից համաֆինանսավորվող «ԵՄ-ն Շիրակի մարզին՝ նոր աշխատատեղերի շնորհիվ բրդի արտադրության» ծրագրի բացումը: 24 ամիս տեւողությամբ եւ 549.819.00 եվրո արժողությամբ (ԵՄ ներդրումը 350 հազար եվրո) ծրագրի գործընկերներն են «Մարդը կարիքի մեջ» ՀԿ-ն, «Կանանց զարգացման ռեսուրս կենտրոն» հիմնադրամը, Շիրակի մարզի առեւտրաարդյունաբերական պալատը եւ Ամասիայի համայնքապետարանը: